เบิกถอนไม่สะดุด! “5 ธนาคารพาณิชย์” ประกาศสำรองเงินสดเอื้อลูกค้าใช้จ่ายช่วงหยุดยาว
เบิกถอนไม่สะดุด! “5 ธนาคารพาณิชย์” ประกาศสำรองเงินสดเอื้อลูกค้าใช้จ่ายช่วงหยุดยาว
เบิกถอนไม่สะดุด! “5 ธนาคารพาณิชย์” ประกาศสำรองเงินสดเอื้อลูกค้าใช้จ่ายช่วงหยุดยาว
24 ธ.ค. 2562

ผู้สื่อข่าวรายงานว่า ธนาคารพาณิชย์ ได้แก่ ธนาคารกรุงศรีอยุธยา จำกัด (มหาชน) หรือ BAY ธนาคารกสิกรไทย จำกัด (มหาชน) หรือ KBANK ธนาคารกรุงเทพ จำกัด (มหาชน) หรือ BBL ธนาคารซีไอเอ็มบี ไทย จำกัด (มหาชน) หรือ CIMBT และธนาคารไทยพาณิชย์ จำกัด (มหาชน) หรือ SCB ประกาศสำรองเงินสดเพื่อรองรับลูกค้าใช้บริการช่วงเทศกาลปีใหม่ 2563
โดย BAY สำรองเงินสดเพื่อรองรับการเบิกถอนเงินของลูกค้าและประชาชนทั่วไปผ่านเครื่องกรุงศรี เอทีเอ็ม และสาขาของธนาคารทั่วประเทศ ในช่วงเทศกาลส่งท้ายปีเก่าต้อนรับปีใหม่ 2563 ระหว่างวันที่ 27 ธันวาคม 2562 – 1 มกราคม 2563 (จำนวน 6 วัน) รวม 14,367 ล้านบาท ทั้งนี้ แบ่งเป็นเงินสดสำรองสำหรับบริการผ่านเครื่องกรุงศรี เอทีเอ็ม จำนวน 9,124 ล้านบาท และช่องทางสาขาของธนาคารจำนวน 5,243 ล้านบาท โดยปัจจุบันธนาคารมีสาขาจำนวน 650 สาขา และเครื่องกรุงศรี เอทีเอ็ม จำนวน 6,898 เครื่องทั่วประเทศ (ข้อมูลจำนวนเครื่อง/สาขา ณ วันที่ 30 พฤศจิกายน 2562)
ด้าน KBANK เตรียมสำรองเงินสดสำหรับให้บริการในสาขาและเครื่องเอทีเอ็ม เพื่อรองรับการใช้จ่ายช่วงวันหยุดยาวในเทศกาลปีใหม่ 28 ธันวาคม 2562 – 1 มกราคม 2563 รวมทั้งสิ้น 45,800 ล้านบาท โดยในจำนวนนี้ แบ่งเป็นการสำรองเงินสดผ่านช่องทางสาขา จำนวน 11,800 ล้านบาท โดยเป็นเงินสำรองสำหรับสาขาในเขตกรุงเทพฯ จำนวน 4,500 ล้านบาท และสาขาในเขตภูมิภาคจำนวน 7,300 ล้านบาท ทั้งนี้ปัจจุบันธนาคารกสิกรไทยมี 900 สาขา ทั่วประเทศ
สำหรับการสำรองเงินสดเพื่อเครื่องเอทีเอ็ม (K-ATM) ที่มีอยู่จำนวนกว่า 8,200 เครื่องทั่วประเทศ เป็นจำนวนทั้งสิ้น 34,000 ล้านบาท แบ่งเป็นการสำรองเพื่อบรรจุเครื่องเอทีเอ็มในเขตกรุงเทพฯ จำนวน 15,000 ล้านบาท และเอทีเอ็มในเขตภูมิภาคจำนวน 19,000 ล้านบาท
ส่วน BBL ได้ดำเนินการสำรองเงินสดไว้ให้บริการแก่ลูกค้าในช่วงวันหยุดเทศกาลปีใหม่ระหว่างวันเสาร์ที่ 28 ธันวาคม พ.ศ. 2562 – วันพุธที่ 1 มกราคม พ.ศ. 2563 รวมทั้งสิ้นประมาณ 30,000 ล้านบาท ผ่านช่องทางบริการเอทีเอ็มที่มีเกือบ 10,000 จุดทั่วประเทศ ควบคู่ไปกับบริการผ่านช่องทางอิเล็กทรอนิกส์ของธนาคารที่พร้อมอำนวยความสะดวกและให้สามารถทำรายการธุรกรรมต่างๆ ได้อย่างต่อเนื่อง เช่น บริการบัวหลวงโฟน บริการบัวหลวง ไอแบงก์กิ้ง และบริการบัวหลวง เอ็มแบงก์กิ้ง รวมถึงบริการรับชำระสินค้าและบริการผ่านระบบคิวอาร์โค้ด (QR Code) เป็นต้น
ทั้งนี้ สาขาของธนาคารทั่วประเทศยังคงเปิดให้บริการในวันจันทร์ที่ 30 ธันวาคม พ.ศ. 2562 และในช่วงวันหยุดดังกล่าวลูกค้าสามารถใช้บริการทางการเงินของธนาคารกรุงเทพที่สาขาไมโคร ที่เปิดให้บริการเป็นปกติภายในห้างสรรพสินค้าและจุดชุมชนกว่า 300 แห่งทั่วประเทศ ทั้งนี้สาขาทั่วประเทศจะเปิดทำการเป็นปกติตั้งแต่วันพฤหัสบดีที่ 2 มกราคม พ.ศ. 2563 เป็นต้นไป
นอกจากนี้ ธนาคารยังได้เตรียมความพร้อมสำหรับดำเนินการดูแลและเพิ่มความถี่ในการจัดเตรียมเงินสดในตู้เอทีเอ็มที่ตั้งอยู่ในจุดท่องเที่ยวทั่วประเทศเป็นกรณีพิเศษ  เพราะฉะนั้นลูกค้าของธนาคารจึงมั่นใจได้ว่าจะสามารถเบิกถอนเงินสดสำหรับใช้จ่ายในช่วงเทศกาลดังกล่าวได้อย่างสบายใจ
ขณะเดียวกัน CIMBT สำรองเงินสดช่วงเทศกาลปีใหม่ ผ่านสาขาและตู้เอทีเอ็มจำนวน 100 ตู้ รวมเป็นเงินทั้งสิ้น 250 ล้านบาท
เช่นเดียวกับ SCB สำรองธนบัตรช่วงเทศกาลปีใหม่ 2563 เพื่อรองรับการใช้บริการของลูกค้าจำนวน 63,000 ล้านบาท โดยเป็นการสำรองที่ลดลงจากปีก่อน เนื่องจากพฤติกรรมการถอนเงินสดของลูกค้าโดยรวมที่มีแนวโน้มลดลงประมาณ 8% รวมถึงตามสัดส่วนจำนวนสาขาที่ลดลง
ทั้งนี้ ธนาคารมีการติดตั้งเครื่องรับฝาก-ถอนเงินอัตโนมัติ (ATM) เพิ่มขึ้นทดแทน โดยแบ่งเป็น ตู้เอทีเอ็ม จำนวน 42,000
ล้านบาทและสาขา จำนวน 21,000 ล้านบาท ปัจจุบัน (ณ เดือน พ.ย. 62) ธนาคารมีสาขาทั้งสิ้น 698 สาขา มีเครื่องเอทีเอ็มรวม 9,373 เครื่อง